
A véralvadásgátló fondaparinux FGH triszacharid építőelemének új szintézise

A heparint az 1930-as évek óta használják antitrombolitikumként a gyógyászatban. Mivel állati szervezetből izolálják, ezért régebben előfordulhattak különféle fehérje szennyezők a készítményekben, amelyek képesek voltak aktiválni a humán immunrendszert súlyos mellékhatásokat okozva. Továbbá a heparin tisztítási eljárása is nehézkes, valamint heterogén, polianionos karakterű molekula révén a pontos szerkezete sem ismert. Ezen problémák, valamint a véralvadásgátló aktivitás javítása érdekében kutatások indultak meg, melyek során áttörést jelentett egy szintetikus heparin-analóg pentaszacharid, a fondaparinux kifejlesztése, melyet először egy 55 lépéses szintézissel állítottak elő és 2001-ben Arixtra néven került forgalomba. A kutatóknak sikerült létrehozni egy jól definiált szerkezetű, szelektív Xa faktor gátló vegyületet, ami a mai napig az egyik leggyakrabban alkalmazott gyógyszer a tromboembóliás megbetegedések során. Hátránya a bonyolult, sok lépésből álló és költséges szintézise.[1] A Debreceni Egyetem Gyógyszerészi Kémia Tanszéken működő Oligoszacharid-kémiai kutatócsoportban évek óta foglalkoznak heparin-analóg oligoszacharidok szintézisével.[2] Jelenleg a kutatócsoport célul tűzte ki a fondaparinux eddigieknél rövidebb és gazdaságosabb szintézisét. Ezen kutatásba kapcsolódhattam be TDK munkám során, azon belül is az FGH triszacharid rész szintézise volt a feladatom. A G-egység, vagyis az L-iduronsav prekurzor, előállítására a tanszék munkatársai által fejlesztett módszert [3] használtuk fel, előállítva így a sztereoszelektív glikozilezési reakcióban használható, ortogonálisan védett L-idóz donort. Az F és H-egység szintézisét 2-dezoxi-2- acetamido-α-D glükopiranozidból kiindulva végeztük el. Mindhárom monoszacharidot sikerült grammos mennyiségben előállítani, majd az egység felhasználásával próba-kapcsolási reakciókat hajtottunk végre, melynek eredményeként sikeresen szintetizáltuk a fondaparinux előállításához szükséges védett FGH-triszacharidot.

Ezen kutatás az FK 137924 számú NKFIH (OTKA) pályázat pénzügyi támogatásával valósulhatott meg.

